Silvia Leitu  (Silvia-Virve Tannberg, 6.01.1912 Tartu - 21.06.1969 Stockholm) õppis Kõrgemas Kunstikoolis Pallas Nikolai Triigi käe all, 1938. aastal omandas samas joonistusõpetaja kutse. Juba enne sõda jõudis ta nime teha kostüümikunstnikuna: 1936-1939 töötas ta Vanemuises ja 1939-1944 Estonias.  1944. aastal siirdus Silvia Leitu  Saksamaale, täiendas end 1944-1946 Müncheni Kunstiakadeemias ning töötas Müncheni teatris Kammerspiele kostümeerijana.  1953. aastast elas ta Rootsis vabakutselise kunstnikuna, esines aktiivselt näitustel ning tegi raamatuillustratsioone. Rootsis oli Silvia Leitu tuntud eelkõige virtuoosliku ja naiselik-omapärase akvarellistina. Tema akvarellides Eesti rahvariietest on tunda kostüümikunstniku lähenemist.